Rasmus Lyberth

Rasmus Ole Lyberth (født 21. august 1951) er en grønlandsk sanger, sangskriver og skuespiller. Han har siden 1970'erne været en af de mest populære kunstnere på den grønlandske musikscene. Han har været med til at åbne ørerne for grønlandsk musik hos et publikum langt uden for landets grænser, selv om han som regel synger på sit modersmål.

Opvækst 
Rasmus Lyberth blev født i Maniitsoq, men voksede op i Nuuk, hvor han som 12-årig startede med at optræde og spille guitar. Han var søn af lærer og forfatter Erik Lyberth og hustru økonoma Emma Lyberth. Nogle år senere kom han ud at sejle, og på en tur besluttede han sig for at satse på musikken som sin fremtid. I 1969 begyndte han at optræde – i starten samtidig med at han havde andre job; men efterhånden gav successen ham mulighed for at spille på fuldtid.

Gennem årene har han holdt større pauser, hvor han blandt andet uddannede sig til skuespiller på Tuukaq Teatret, men musikken har været det område, der har gjort ham mest populær. Han har aldrig været bange for at prøve noget nyt, og han har f.eks. udgivet en digtsamling Inuuneq asaguk inuunerup asammatit (Elsk livet for livet elsker dig) i 2001, og han har også fremstillet fedtstensfigurer.

Musikkarriere 
Da Rasmus Lyberth i 1969 begyndte at optræde på værtshuse i København, blev han snart kendt for sine følelsesfyldte sange. Han skrev musik om det Grønland, han kendte og elskede, og følelserne vakte genklang hos publikum. Efter en tv-optræden i programmet Musikalske venner i 1973 fik han kontrakt med pladeselskabet Demos, og det følgende år kunne han udgive sit første album, Erningaa.

Pladen var en succes, og en ny fulgte et par år senere, men så fulgte omkring ti års musikalsk pause, hvor Rasmus Lyberth blandt andet uddannede sig som skuespiller. I slutningen af 1980'erne vendte han dog tilbage til musikken, og han har siden med jævne mellemrum udgivet nye albums. Han har også givet mange koncerter, ikke blot i Danmark og Grønland, men også over det meste af Europas samt i Nordamerika. Selv om han mest har lavet musik under eget navn, har han også samarbejdet med andre musikere, blandt andet Christian Alvad og Lars Lilholt Band.

I 2006 udgav han Asanaqigavit. Ved DMA Folk i 2007 blev Lyberth nomineret til "Årets danske sangskriver", og han vandt priserne som både "Årets danske artist (nutidig)" og "Årets danske vokalist".

I 2014 udgav han Alaatsinaassuseq Aquttoralugo - Nysgerrighed Som Styrmand. Dette album blev nomineret til "Årets Udgivelse" og Lyberth selv blev nomineret til "Årets Komponist" ved DMA Folk.

Skuespillerkarriere 
Han er uddannet skuespiller på det grønlandske teater Tuukkaq Teatret, og han har spillet med i to film: Tukuma (1984) og Lysets hjerte (1998) samt tv-julekalenderen Nissernes ø (2003) og fjerde sæson af Borgen: Riget og Magten (2022) som en ældre grønlandsk fanger.

Han har også spillet med i nogle teaterstykker på danske scener, blandt andet på Århus Teater og Rialtoteateret og Teater Møllen og Odense teater og Tjóðpallur Føroya.

Diskografi 
Album
 Erningaa – 1974
 Piumassuseq nukiuvoq (Viljen er styrke) – 1978
Auk timinnit koorusaarpoq 1983
 Ajorpianng – 1989
 Nanivaat – 1989
 Kisimiinngilatit (Kærlighed gør mig smuk) – 1992
 Nakuussutigaara – 1994
 Qaamaneq isinnit isigaara (Jeg ser lysglimt i dine øjne) – 1998
 Beyond Darkness - 1998, sammen med Christian Alvad
 Inuuneq oqaluttuartaraanngat (Når livet fortæller) - 2001
 Asanaqigavit – Kærligst, 2006
Hey hey 2008
Meerannguaqarpoq taqqamani 2010 ( Jule sange )
 Alaatsinaassuseq Aquttoralugo - Nysgerrighed Som Styrmand - 2014
Inuunerup oqarfigaanga - Livet skal leves på ny 2019

Hæder 
Rasmus Lyberth har gennem årene modtaget mange priser for sin formidling af grønlandsk kultur, blandt andet:
 1978 PH-prisen
Grønlandske jule frimærke pris 1984
Albertslunds hæders pris 1998 
Grønlands kultur pris 1989
LO prisen 1999
 Statens Kunstfonds livsvarige kunstnerydelse
 2000 Ridder af Dannebrog
 2003 Foreningen NORDENs hæderspris
 2006 Rasmus Lyberth præmieres med 50.000 kr. af Statens Kunstfond for Asanaqigavit – Kærligst
 2007 "Årets danske artist (nutidig)" ved Danish Music Awards Folk
 2007 "Årets danske vokalist" ved Danish Music Awards Folk
2015 "Årets danske sang skriver" ved Danish Music Awards Folk

Referencer

Eksterne henvisninger 

 
 
 

Sangere fra Grønland
Skuespillere fra Grønland
Sangskrivere fra Grønland
Riddere af Dannebrog
Kunstnere på finansloven
Har spillet på Roskilde Festival
Deltagere ved Dansk Melodi Grand Prix 1979
Personer fra Nuuk
Folkemusikere fra Danmark
Personer i Kraks Blå Bog